PATVIRTINTA

Vilkaviškio r. Kybartų „Saulės“ progimnazijos

direktoriaus 2023 m. birželio 20 d.

įsakymu Nr. ĮV-30

**VILKAVIŠKIO R. KYBARTŲ „SAULĖS“ PROGIMNAZIJOS**

**MOKYMOSI PASIEKIMŲ GERINIMO IR MOKYMOSI PAGALBOS TEIKIMO**

**PRIEMONIŲ TVARKOS APRAŠAS**

**I SKYRIUS**

**BENDROJI DALIS**

Vilkaviškio r. Kybartų „Saulės“ progimnazijos (toliau – Progimnazija) Mokymosi pagalbos teikimo tvarkos aprašas (toliau – Aprašas) nustato pagalbos mokiniams teikimo tikslus, uždavinius, principus, formas, gavėjus, teikėjus bei mokymosi pagalbos organizavimą.

Aprašas parengtas vadovaujantis Lietuvos Respublikos Švietimo įstatymu, patvirtintu 2011 m. kovo 17 d. Nr. XI-1281, Lietuvos Respublikos Vaiko minimalios ir vidutinės priežiūros įstatymu, patvirtintu 2007 m. birželio 28 d. Nr. X-1238.

**II SKYRIUS**

**MOKYMOSI PAGALBOS TEIKIMO TIKLAI, UŽDAVINIAI IR**

**PRINCIPAI**

1. Tikslai:

1.1. gerinti mokymosi mokytis kompetencijas;

1.2. planuoti mokymosi veiklą;

1.3. gerinti X dalyko žinių kokybę;

1.4. sistemingai aptarti mokymosi ir lankomumo rezultatus su dalykų mokytojais, tėvais (globėjais), klasių vadovais ir mokiniais.

2. Uždaviniai:

2.1. stebėti ir analizuoti, laiku identifikuojant kylančius mokinių mokymosi sunkumus;

2.2. sudaryti sąlygas gabiųjų mokinių ir mokinių, turinčių mokymosi sunkumų, ugdymui(si);

2.3. teikti mokiniui reikalingas socialines, pedagogines ir psichologines paslaugas, telkiant švietimo pagalbos specialistus, mokytojus ir tėvus (globėjus, rūpintojus);

2.4. siekti, kad visa reikalinga mokymosi pagalba mokiniams būtų teikiama pamokų ir konsultacijų metu.

3. Pagalbos teikimo principai:

3.1. lygios galimybės – kiekvienam mokiniui užtikrinamas pagalbos prieinamumas;

3.2. individualizavimas – pagalba teikiama atsižvelgiant į konkretaus mokinio problemas;

3.3. veiksmingumas – mokymosi pagalba, kurios reikia pagal mokinio mokymosi galias, turi būti suteikiama laiku ir visiems mokiniams;

3.4. kompleksiškumas – pagalba teikiama pagal poreikį kartu su kitomis pagalbos mokiniui teikimo formomis.

**III SKYRIUS**

**MOKYMOSI PAGALBOS GAVĖJAI, TEIKĖJAI**

4. Mokymosi pagalbos gavėjai:

* 1. mokiniai, kurių pasiekimų lygis (vieno ar kelių dalykų) žemesnis, nei numatyta Pradinio ir Pagrindinio ugdymo bendrosiose programose, ir mokiniai nedarantys pažangos;
	2. mokiniai, turintys mokymosi sunkumų;
	3. mokiniai, kurį laiką nelankę mokyklos;
	4. mokiniai, atvykę / sugrįžę iš kitos šalies;

4.5. gabūs mokiniai, kuriems reikalinga mokytojo pagalba siekiant geresnių mokymosi rezultatų.

1. Mokymosi pagalbos teikėjai – pradinių klasių mokytojai, dalykų mokytojai, logopedas, specialusis pedagogas, psichologas.
2. Mokymosi pagalbos gali prašyti pats mokinys, mokinio tėvai (globėjai, rūpintojai). Rekomenduoti – pradinio ugdymo mokytojai, mokytojas dalykininkas ir klasės auklėtojas.

**IV SKYRIUS**

**MOKYMOSI PAGALBOS ORGANIZAVIMAS**

7. Siekiant sudaryti sąlygas kiekvienam mokiniui mokytis pagal jo galias ir siekti kuo aukštesnių pasiekimų, Progimnazijoje sudaroma darbo grupė, kuri koordinuoja mokinių mokymosi pasiekimų ir lankomumo stebėseną, gerinimą ir mokymosi pagalbos organizavimą.

8. Progimnazijos direktoriaus pavaduotojai ugdymui koordinuoja mokinių mokymosi pasiekimų gerinimo pagalbos teikimo procesą – priimtų sprendimų, reikalingų (būtinų) priemonių savalaikį įgyvendinimą, tų priemonių poveikio analizės vykdymą.

9. Švietimo pagalbos specialistai:

9.1. vykdo mokinių lankomumo stebėseną;

9.2. teikia visokeriopą pagalbą mokiniams, klasių auklėtojams, tėvams (globėjams, rūpintojams);

9.3. konsultuoja mokinius, klasių auklėtojus, mokytojus, tėvus (globėjus, rūpintojus) jiems aktualiais mokymosi pasiekimų gerinimo ir mokymosi pagalbos teikimo klausimais;

9.4. vykdo mokiniams mokymosi pasiekimų gerinimo ir mokymosi pagalbos teikimo tyrimų vykdymą.

10. Mokomųjų dalykų mokytojai ir pradinių klasių mokytojai:

10.1. identifikuoja mokymosi pagalbos poreikį ir bendradarbiauja su klasės auklėtoju (žodžiu, per e. dienyną Tamo);

10.2. pamokose diferencijuoja / individualizuoja mokinio mokymąsi, pritaiko užduotis pagal mokinio gebėjimus;

10.3. taiko priemones ir metodikas, atsižvelgiant į mokinių mokymosi stilių, gebėjimus, mokymosi motyvaciją, darbo tempą;

10.4. derina įvairius vertinimo būdus, daugiau dėmesio skiria mokytis padedančiam formuojamajam vertinimui (mokymosi stebėjimas, savalaikis grįžtamasis ryšys, ugdymo turinio pritaikymas);

10.5. pamokų metu organizuoja mokinių pagalbą kitiems mokiniams;

10.6. kviečia į pamoką Progimnazijos švietimo pagalbos specialistus;

10.7. pagal poreikį kviečia mokinio tėvus (globėjus, rūpintojus) dalyvauti pamokose;

10.8. numato mokiniui, turinčiam žemus pasiekimus, ką mokinys turėtų minimaliai išmokti, numato terminą, kada mokinys turi atsiskaityti, rezultatus žymi mokinio pasiekimų gerinimo lapuose ir e. dienyne;

10.9. pagal galimybes veda trumpalaikes ir / ar ilgalaikes konsultacijas;

10.10. analizuoja panaudotų priemonių veiksmingumą.

11. Klasės auklėtojas:

11.1. bendradarbiauja su mokomųjų dalykų mokytojais dėl auklėtinių mokymosi problemų ar mokymosi pagalbos teikimo būdų ir priemonių;

11.2. vykdant projektą „Tieskime pagalbos ranką“, teikia mokinio tėvams mokymosi rezultatų ir lankomumo suvestines, padeda mokiniams sudaryti individualius mokymosi planus;

11.3. išsiaiškina auklėtinio mokymosi pasiekimų gerinimo pagalbos poreikį, tėvų (globėjų, rūpintojų) lūkesčius;

11.4. kartu su auklėtinių tėvais (globėjais, rūpintojais), mokytojais ir auklėtiniu aptaria mokymosi pagalbos priemones, pagalbos teikimo proceso galimybes;

11.5. padeda patobulinti auklėtinių individualų ugdymo planą;

11.6. stebi, ar namuose auklėtiniams sudaromos tinkamos sąlygos mokytis, ir bendradarbiauja su tėvais (globėjais, rūpintojais) dėl vaiko mokymosi pasiekimų gerinimo.

12. Vaiko gerovės komisija:

12.1. svarsto ir organizuoja švietimo pagalbos teikimą, švietimo programų pritaikymą mokiniams, turintiems specialiųjų ugdymosi poreikių;

12.2. analizuoja taikytų mokiniams priemonių ir būdų pasiekimams gerinti veiksmingumą, pagal poreikį kviečia tėvus (globėjus, rūpintojus) ir / ar teikia rekomendacijas mokytojams, klasės auklėtojams dėl ugdymo(si) proceso diferencijavimo / individualizavimo.

13. Mokyklos administracija:

13.1. vykdo mokinių mokymosi pasiekimų gerinimo proceso stebėseną;

13.2. likus mėnesiui iki pirmo ir antro pusmečių pabaigos kartu su klasių vadovais analizuoja „signalinį pusmetį“;

13.3. užtikrinant žemų pasiekimų prevenciją, Progimnazijoje vykdomas ilgalaikis projektas „Ištieskime pagalbos ranką“, kurio tikslas – gerinti mokymosi ir lankomumo rezultatus;

13.4. sudaro sąlygas mokiniams pagal poreikį rinktis neformaliojo švietimo būrelius, o mokytojams – atsižvelgti į mokinių, lankančių būrelius, pasiekimus;

13.5. bendradarbiauja su mokomųjų dalykų mokytojais, klasių auklėtojais, švietimo pagalbos specialistais, mokinių tėvais (globėjais, rūpintojais);

13.6. inicijuoja ir organizuoja mokinių skatinimą už padarytą pažangą;

13.7. sudaro sąlygas pertraukų metu aktyviai ir prasmingai leisti laiką;

13.8. inicijuoja mokymosi pasiekimų gerinimo ir mokymosi pagalbos teikimo tyrimų vykdymą.

14. Mokymosi pagalbai teikti numatomos trumpalaikės ir ilgalaikės konsultacijos. Jų reikmę ir trukmę rekomenduoja mokantis mokytojas. Trumpalaikių ir ilgalaikių konsultacijų grafiką nustato Progimnazija pagal mokinių mokymosi pagalbos poreikį.

15. Mokiniams, turintiems žemus ugdymosi pasiekimus iš atskirų dalykų, organizuojamas projektas „Ištieskime pagalbos ranką“. Siekiant pagerinti mokinių ugdymosi rezultatus, sudaromas atskiro dalyko individualus ugdymosi planas. Žemus ugdymosi pasiekimus turintys mokiniai dalykų mokytojų nurodymu vieną kartą per savaitę (iki pusmečio pabaigos) apie daromą-nedaromą asmeninę pažangą atsiskaito Progimnazijos mokytojų darbo grupei mokinių pasiekimams gerinti.

16. Ugdymo(si) ir kitos pagalbos teikimas adaptaciniu laiku:

16.1. 5 klasių mokiniams skiriamas vieno mėnesio adaptacinis laikotarpis, kurio metu mokinio pasiekimai nevertinami neigiamais pažymiais bei fiksuojama mokinio daroma pažanga;

16.2. naujai atvykusiems mokiniams skiriamas dviejų savaičių adaptacinis laikotarpis, kurio metu mokinio pasiekimai pažymiu nevertinami, tačiau fiksuojama mokinio daroma pažanga;

16.3. klasės auklėtojai, mokytojai, socialinis pedagogas, pagalbos mokiniui specialistai nuolat bendradarbiaudami analizuoja, kokia pagalba reikalinga sėkmingai adaptacijai ir, esant poreikiui, atsižvelgdami į mokinių ugdymo(si) rezultatus, bendradarbiaudami su mokiniais ir jų tėvais (globėjais, rūpintojais), numato priemonių planą, o, esant būtinybei, rengia individualų ugdymo planą.

**V SKYRIUS**

**BAIGIAMOSIOS NUOSTATOS**

17. Aprašo keitimus ir papildymus gali inicijuoti Progimnazijos bendruomenė (direktorius, mokytojai, klasių auklėtojai, pagalbos mokiniui specialistai, tėvai (globėjai, rūpintojai) ir mokiniai). Aprašo keitimai ir papildymai tvirtinami Progimnazijos direktoriaus įsakymu.

18. Su Aprašo nuostatomis klasių vadovai supažindina mokinius ir jų tėvus (globėjus, rūpintojus).

19. Aprašas skelbiamas Progimnazijos internetinėje svetainėje.

\_\_\_\_\_\_\_\_\_\_\_\_\_\_\_